Jacques Kallis se uittrede ry Proteas nog | Netwerk24
Jacques Kallis se uittrede ry Proteas nog
Deur Altus Momberg 14 Junie 2016 00:00
Chris Morris / Foto: Getty Images
Ai, wat sou die Proteas gee om 'n jong Jacques Kallis weer in hul span te kon hê.
Dit was een van die gevolgtrekkings ná Sondagoggend se nederlaag teen Australië in die driehoekige krieketreeks in die Karibiese Eilande.
Suid-Afrika sukkel sedert Kallis se uittrede amper twee jaar gelede met die balans van sy span. Daar is eers probeer om die kolfwerk te versterk deur net vier spesialis-boulers te kies en dan van Farhaan Behardien en JP Duminy gebruik te maak om die vyfde bouler se boulbeurte af te stuur.
Dit het nie juis gewerk nie en die Proteas het die laaste ruk vyf spesialis-boulers gekies, maar dan is die kolflys nie naastenby lank genoeg nie.
'n Ineenstorting soos Sondagoggend, waar Suid-Afrika sy laaste 7 paaltjies vir 42 lopies verloor het, is dan die gevolg.
Die probleem is dat Kallis – basies twee spelers in een – sonder gelyke was.
Dit is egter nie 'n verskoning vir die gebrek aan veelsydige spelers in die span nie.
Ja, Chris Morris én Wayne Parnell speel tans goeie krieket, maar hulle oortuig nie heeltemal nie. Daar is steeds vrae oor Morris se vermoë met die bal, terwyl Parnell uitstekend boul, maar nie bestendig genoeg met die kolf is nie.
Kyk na 'n speler soos James Faulkner, wat Sondag op nr. 8 vir Australië gekolf het. In sy 51 eendagwedstryde vir Australië handhaaf hy 'n kolfgemiddelde van 39.72 teen 'n treftempo van 111.76. Hy is dan ook 'n uitstekende bouler wat gereeld aan die einde van 'n kolfbeurt boul. Morris het in teenstelling 'n kolfgemiddelde van 17.50 en Parnell s'n is 21.00.
'n Oplossing vir die Proteas is dalk om sowel Parnell as Morris te kies en een van die ander boulers weg te laat.
Met Morris op nr. 7 en Parnell op nr. 8 kan die Proteas hul kolflys verleng sonder om die getal boulers te verminder.
Dit sal dalk onregverdig wees teenoor boulers soos Kyle Abbott of Aaron Phangiso, wat tans baie goed boul.
Dié gesukkel met die balans van die span is egter van so 'n aard dat die breintrust 'n moeilike besluit sal moet neem.
Australië en die Windies was oornag op St. Kitts slaags in die vyfde kragmeting van die reeks.
Dawid Malan (28), 'n oud-leerling van die Hoër Jongen­skool Paarl, is in Engeland se T20-groep vir die reeks teen Sri Lanka ingesluit.